
PAI TIEI FÎS, 
SIELC 

IL FURLAN 

A SCUELE 


Al è timp fin ai 31 
di Zenàr, pes fameis, di 
iscrivi i fruts a scuele e, 
al at de iscrizion, maris e 
paris a puedin decidi di 
invià cui lôr fis un percors 
educatîf che ju vierc al 
plurilinguisim, sielzint che 
ur vegni insegnat il furlan. 
Ven a stài une oportunitàt 
par imparà cun plui facilitàt 
altris lenghis e par slargjà 
lis competencis cognitivis 
e metacognitivis dai fruts. 
Une oportunitàt che e nas 
de ricjece linguistiche dal 
nestri teritori, che e je 
previodude des legs statàls 
e regjonàls e che no gjave 
oris di lezion, come che 
dispès si sint a dî, parcè che 
al jentre te cuote curicolàr 
di autonomie che la Regjon 
Friùl-Vignesie Julie e à 
decidùt di doprà par chest 
fin. Cun di plui, il furlan al 
pues jessi insegnat cu la 
metodologjie Clil, val a dî 
che i insegnants a doprin 
il furlan tant che lenghe di 
insegnament (e no come 
materie) par spiegà altris 
contignùts. 

Lis criticitàts no 
mancjin. A son scuelis li che 
il furlan nol ven insegnàt o 
al ven insegnàt mal. Tant 
che o vin dit plui voltis, al 
coventarès che ducj, a partî 
dai dirigjents scolastics, par 
là indevant cui mestris e lis 
stessis fameis, a fossin plui 
responsabii, parcè che dal 
mut di frontà la cuistion al 
dipendarà doman l'avignî 
de nestre lenghe, ma za 
vuè e dipent la serietàt 
di un sisteme e di une 
organizazion, come chei de 
nestre scuele, che a varessin 
di jessi un model crodibil e 
afidabil. I 

l coventarès domandàt 

a Nostradamus o a Piero 

Angela che nus disvelin 
il misteri di une Leghe che in 
Venit e Lombardie e ten cont de 
autonomie, e invezit in Friùl e 
regale 2 miliarts e 400 milions a 
Rome: dut par no disturbà il guvier 
amì dal “comandant” Salvini, che 
intant al premie la Sicilie (Regjon 
notoriementri virtuose a nivel di 
belanc) “scontant” il so debit di 900 
milions di euros. 
I numars a fevelin di bessòi: il 
contribùt di solidarietàt che i 
furlans a saran clamàts a paià tai 
agns che a vignaran al è di 716 
milions chest an, e di 836 pal 2020 
e 2021. Renzo Tondo e Debora 
Serracchiani a àn peàt il destin de 
nestre Regjon a chest salàs, a àn 


contratàt cui guviers di Berlusconi, 


Monti, Renzi e Gentiloni e dal 2011 
a son stadis gjavadis des nestris 
sachetis un grum di risorsis, plui 
o mancul 6 o 7 miliarts: ma la 
vere nature dal impat finanziari 
di chescj acuardis cul Stàt dut câs 
no je mai stade sclaride, parcè 
che la Comission proponude di 
pueste dal Pat pe Autonomie no 
je stade mai convocade. Sedi la 
drete che la campe a son stadis 

E ancje Fedriga 
al dis «Siôr sl» a Rome 


dacuardi a sierà no un, ma ducj i 
doi i voi, cuant che il Stàt al à fat 
pesà la necessitàt di ridusi il debit 
lant a scuedi des Regjons a Statàt 
Special. 

Trent e Bolzan si son za fats 
justizie fasint ricors ae Cort 
Costituzional che ur à dàt reson 
tal 2014. Val di Aoste e Sicilie a àn 
vude une riduzion consistente: il 
Friùl-Vignesie Julie invezit nol à 
rivàt in pratiche a rinegozià nuie. 
A pet de Serracchiani, che si jere 
vantade di vê otignùt un scont 

di 120 milions l'an des elezions 
regjonàls, cumò il gnùf president 
Fedriga al è tornàt di Rome 
vantantsi di une riduzion di 142 
milions pal 2019. 22 milions su 2,4 
miliarts: e saressial un sucès? Al è 
pòc plui dal 1 par cent, e soredut 

nol sposte nancje un fregul de 
gabele pesante che i citadins 
furlans - ducj — a scuegnin dà a 

di un guvier che al doprarà chescj 
bécs no par ridusi i debits, ma cun 
dute probabilitàt par fant altris 


(baste viodi il redit di citadinance). 


Chescj 2,4 miliarts di euros tai 
prossims trê agns a vuelin dî 

par nò furlans 700 euros parom: 
invezit ai sicilians (che a pain 1 
miliart ľan, ma a son 5 milions) 
ur vegnin gjavàts dome 200 euros 
parom. La leg di stabilitàt dal Stàt, 
insome, e je une rapine. Fedriga al 
veve impromettùt ai siei eletôrs di 
rinegozià chescj pats finanziaris, 
ma il flum di bêçs bande Rome al 
reste simpri compagn, e soredut 
(par fevelà cu lis peraulis dal 
segretari regjonal dal Pat pe 

Autonomie Massimo Moretuzzo) 
«la Specialitàt stesse de nestre 
Regjon cence risorsis e cence 


competencis e devente inutile». 
Purpùr il segretari dal Pd Cristiano 
Shaurli (miòr tart che mai) al à 
invidàt Fedriga a cjapà esempli de 
Sardegne, che e à fat ricors ae Cort 
Costituzional e che si è viodude dà 
reson: “Gjavant cussì tancj bêçs ae 
Regjon, di fat, il Stàt no i permet 
plui di davuelzi lis sôs funzions”, e 
dîs la Consulte te sentence 6/2019. 
La situazion e je duncje pardabon 
serie, e al è preocupant che la 
maiorance regjonàl si plati su 
chest teme. Dut al è ancjemò plui 
gràf parcè che su la cuistion no 

je nissune trasparence. E nol è 

stàt coinvolt in nissune maniere 

il Consei regjonal, che al varès di 
jessi il puest dulà che i presidents 
a vegnin indrecàts. Invezit Tondo, 
Serracchiani e cumò ancje Fedriga 
a fasin di bessòi i lôr acuardis cu 
lis maiorancis amiis che di Rome a 
scuedin simpri plui bégs. Ducj prin 
des elezions a prometin di difindi 

i interès dai citadins dal Friùl- 
Vignesie Julie. Ma al moment de 
veretàt, cuant che Rome e clame 
par paià dazi, i nestris sorestants a 
an dome une rispueste: «Siôr sì». I 

66 ontana di aga dal me 
pais. / A no è aga pì 
fres-cia che tal me 

paìs. / Fontana di rustic amòur”: 

e je cheste la “Dedica” plui 

famose de poesie furlane, che e 

vierc la opare che e à cambiàt 

par simpri la storie de nestre 
leterature. Si trate di “Poesie 

a Casarsa”: 14 composizions 

scritis di Pier Paolo Pasolini 

in coinè. La uniche edizion, 

stampade a Bologne de Libreria 

Antiquaria Mario Landi (300 

copiis di vendi e 75 fùr di 

cumierc), tal timp e je deventade 

tant di valòr che aes astis 
anticuariis un di chei volums al 

è stàt paiat fin a 3 mil euros. 

In gracie dal editor Ronzani 

di Vicence, cumò la edizion 

origjinal di cheste piere miliàr 

de poesie furlane e je stade 
ristampade. Cinccent copiis 

a saran tiradis intune edizion 

di gale, altris mil invezit intun 

facsimil anastatic. Un lavor 

bielonon, curât e compagnàt 
intun satùl di un altri regàl: 

“Il primo libro di Pasolini” di 

Franco Zabagli, scrit editàt dal 

Gabinetto Viesseux di Firenze 

che al conte lis vicendis e la 

composizion des poesiis di une 

opare che e à viert la strade a 

un dai plui grancj inteletuài 

europeans dal Nùfcent. 

La operazion e je cjalade di 

bon voli dal Centri Pasolini 

di Cjasarse, che al à ancje 

presentade la opare intune 

suaze publiche, stant che la 
iniziative e à vude ancje la 
poie de Regjon e dal Comun: 
intal invît, dut càs, al è alc 

che nol torne e che al mostre 

une svalutazion preocupante 

de “marilenghe” e de stesse 
operazion cultural che Pasolini 
al fasè intun moment dulà che 
scrivi par furlan al jere un at 
poetic, ma ancje un at politic. 

Ce disial chest invît che al 

RISTAMPE DI “POESIE A CASARSA” 


LINT FURLANE 








Il furlan tant che dialet cence 
une tradizion leterarie. 
Biel mût di onorà Pasolini! 


Tal invît ae presentazion de opare, 


svalutazion preocupante de lenghe 


e de stesse operazion cultural dal poete furlan 


Rorà 


PIER PAOLO PASOLINI 








fasarès inrabià une vore il 
fondadòr di chest gjornàl, 

pre Bepo Marchet, che propit 
cun Pasolini al fo protagonist 
de “rinassince’” furlane dopo 

de vuere? Al fevele di un 

zovin poete che “inventava 

un microcosmo contadino 
attraverso le parole di un 
dialetto vergine, estraneo 
ancora alla tradizione scritta”. 
Cuàl saressial chest “dialetto”? 
Il furlan? A chei dal Centri 
Pasolini, Marchet ur disarès di 
studià e di rindisi cont che, oltri 
a un secul e mieç di glotologjie, 
ancje la leç 482/99 e sclarìs che 
il furlan al è une lenghe. Marchet 
ur disarès cuatri sacrabolts 
ancje a di chei de Regjon che 
no controlin cemùt che a 
vegnin spindùts i bécs che a son 
dopràts par contà che il furlan 
fin a Pasolini al sarès “estraneo 
alla tradizione letteraria”. Ma 
cemlt? E i sîs secui prin? Di 


Marchet e Pasolini, fondant 
tal 1945 “Risultive” 

ela “Academiuta”, a volevin 
rinova ché stesse tradizion 
poetiche che vué 

i promotors 

di chest invît a dinein 


“Piruc myo dog inculurit” incà? E 
Ermes di Colorét, che Pier Paolo 
Pasolini al stimave un simbul 

de tradizion leterarie furlane? E 
Pieri Corut, che invezit al stimave 
un mâl di scombati par tornà a 
rindi la marilenghe un lengac 
pardabon espressîf? 

La veretàt e je che Marchet 

e Pasolini, fondant tal 1945 
“Risultive” e la “Academiuta”, 

a volevin rinovà ché stesse 
tradizion poetiche che vué i 
promotòrs di chest invît a dinein. 
Si podarès pensà che magari, 


Dinea il contest 

e lis resons 

che a àn ispirade 

la opare inovative 

di Pasolini — un che 
al jere plui furlan 
dai furlans — al vùl dî 
maltratalu e tradilu 
ancjemò une volte 


scrivint cussì, a pensin al furlan 
di là da la aghe, che dut câs al 
veve za vudis firmis impuartantis 
tant che ché di Vittorio Cadel, 

o di poetis vernacolàrs, ma dal 
sigùr furlans, tant che Giovanni 
Lucchese e Giovanni De Marchi. 
Ma lis lirichis di “Poesie a 
Casarsa” a son in coinè e dome 
intun secont moment, tirantlis 
dongje par “La meglio gioventù”, 
il poete lis à tornadis a scrivi inte 
variante di Cjasarse, la lenghe 
che e fevelave sò mari Susanna 
Colussi. Par chest, l’invît al fale 
dal dut. 

E je vere che la vivarositàt e la 
fuarce espressive di Pasolini 

a jerin ineditis inte leterature 
furlane, ma chest nol vàùl dî che la 
leterature furlane prime di lui no 
fos. Lui le cognosseve cetant miòr 
di cemùt che le cognossin tancj 
furlans (ancje chei che a prudelin 
la sò figure). E le inserive in 
maniere rivoluzionarie intun 
contest romang european, come 
che al è evident considerant la 
epigrafe iniziàl cjapade dai viers 
dal trovadòr provencàl Peire 
Vidal: esempli di une altre lenghe 
dineade che e veve tignude in 
pîts intai secui une sò capacitàt 
di ricreà il mont in maniere 
contrastive a pet dal francês. Par 
lui il furlan, dineàt dal Fassio, al 
jere sinonim di libertàt: mentàl 
ancjemò prin che leterarie. E par 
chest, al jere un at politic tant 
che poetic, che al à mostràt un 
troi gnûf. Dopo di lui, a percorilu 
a son stàt in tancj. E propit par 
chest, dineà il contest e lis resons 
che a àn ispirade la sò opare 
inovative al vùl dî maltratà e tradî 
ancjemò une volte Pasolini, ven a 
stài un che al jere plui furlan dai 
furlans. El 











In Friul 
no si rive dome 
vie mar 


i In chescj ultins timps mi è ca- 
pitàt di jessi a Triest in maniere 
divierse di cemùt che o jeri usàt: 
no plui i lùcs studentescs de vite 
universitarie, lis ocasions di lavòr, 
di croniche, che si fasin intal cen- 
tri citàt, ma o ai viodùt i cuartîrs 
su la culine, o ai viazàt dilunc dai 
puints, osservàt i imbarcjadòrs e lis 
banchinis. E mi soi inacuart che e 
je une grande citàt, un grant puart. 
O continui a pensà che no larès 
mai a stà, ma no pues no rilevà la 
sò dimension metropolitane, mari- 
time, centri internazional di trafics 
e di cumiergs. Une dimension che 
e risulte ancjemò di plui acentuade 
devant dal program di disvilup pre- 
viodùt, denant dai lavòrs za in cors 
par rinfuarcant il rùl. E mi son tor- 
nadis iniment ciertis peraulis ditis 
dal professor Flavio Pressacco in 
ocasion di une cunvigne su Aquilee: 
«Trai elements de fin de citât roma- 
ne, ma ancje dopo dal Patriarcjàt, al 
è stàt dal sigûr il declin progressîf 
di chel fluviàl pe prime e la debile- 
ce portuàl a pet de Serenissime in- 
tal secont câs». Ve che alore ancje 
inte lungje bataie pe autonomie dal 
Friùl, il rapuart cun Triest al à di jes- 
si associat ae cuistion dal so puart, 
ae sò gjestion e ai inflùs che chel al 
podarà determinà intai rapuarts di 
fuarce, sedi economics che istitu- 
zionài. 

i: Al zove visàsi che i paris fon- 
dadòrs di cheste regjon, Tessitori in 
primis, a àn fate une sielte precise 
tra il restà leàts in cualchi manie- 
re a Vignesie o a Triest, optant par 
cheste ultime. La situazion cierte e 
jere divierse cul destin de citàt julia- 
ne ancjemò intes mans dai aleàts, 
un futùr emporiâl dut di definî e 
duncje, ai voi dai autonomiscj, plui 
debil a pet dai apetits venits, ae 
fuarce eletoràl dai furlans. Vuè la 
situazion e je cambiade parcè che 
decenis di aministrazion regjonàl a 
àn dimostràt che no je mai esistu- 
de une maiorance furlane compate 
e omogjenie buine di fà valè i siei 
interès, in secont lùc parcè che di 
une “coesistence pacifiche”, di un 
belangament politic si è passàts a 
di un centralisim di stamp triestin 
che al va di là dal pés dai colecs ele- 
torài furlans. 

$K E va duncje tornade a studià la 
posizion di cjapà bande larealtàt te- 
ritoriale istituzional, ben savint che 
Friùl e Triest a puedin convivi dome 
inte clarece dai rùi e intal efetîf, do- 
pli esercizi dal podê. Savint di subite 
che i puarts a vivin midiant des tra- 
tis des nâfs, che lis rotis a cambiin e 
i puarts si sierin, intant che in Friùl 
no si rive dome vie mâr. Il 


ZENÂR 2019 


LA PATRIE DAL FRIÙL 


Pagj. 3 


araie une architeture dai 

ents locài dal dut gnove, 

che e varà atenzion pes 
identitàts culturàls e teritoriàls, 
ma ancje pes esigjencis di 
disvilup e di competitivitàt, o 
nus vignaraie servide une specie 
di mignestre riscjaldade che e 
rissusite lis vieris Provinciis? Di 
ciert al è che si è daùr a jentrà 
intune fase decisive par tornà 
a dissegnà lasset dai podés e 
de modalitàt di distribuzion de 
spese regjonàl sul teritori dal 
Friùl-Vignesie Julie. Il vot che 
cun chel il Consei regjonàl in 
Dicembar al à fissade la fin de 
stagjon disgraciade des Uti, al 
segne une acelerazion. L'assessòr 
regjonàl aes Autonomiis locâls, 
Pierpaolo Roberti, anunziant 
che dentri dal 2019 la zonte 
di centridiestre e vararà la sò 
riforme, al jere stàt une vore 
prudent intal descrivi i gnùfs 
ents, metint dome doi palets 
precîs: i lôr vertics a varan di 
jessi elets dal popul, parcè che 
cui che al gjestìs bêçs publics 
al va judicat dai citadins, e la 
ripartizion dal teritori e varà 
di rispietà lis identitàts locàls. 
Sui podés des gnovis Provinciis, 
però, la idee di Roberti no 
someave distacàsi in maniere 
significative dal passàt. Dopo, 
inte conference stampe di fin 
dal an, il president Massimiliano 
Fedriga al à detàt une 
acelerazion, disint che lis gnovis 
Provinciis a saran “specials”, dant 
duncje la idee di une riforme plui 
incisive e inovative, magari che e 
vedi il cùr di frontà il grop antîc 
dal rapuart tra il Friùl e Triest. 
La creazion des Uti de bande de 
zonte di Debora Serracchiani e à 
cence dubi indebilît il Friùl a pet 
di Triest, puartant inte capitàl lis 
competencis plui impuartantis 
des vieris Provinciis e dividint 
il teritori furlan intun grum di 
mini ents un cuintri chel altri, 
armàts par dividisi fruçons 
di finanziaments dispensàts 
cence une vision strategjiche 
complessive. Ancje i prins més 
dal guvier Fedriga no àn propit 
invertide la tindince. Cemùt si 
puedial saltànt fùr? Nus ufrìs 
une leture Paolo Fontanelli, 
president dal Comitàt pe 
autonomie e pal rilang dal Friùl. 
«La nestre tiere e je une realtàt 
policentriche — al premet 
Fontanelli —. Lis diviersis areis 
omogjeniis che a componin 
il Friùl (Friùl Ocidentàl, Friùl 
Oriental, Cjargne, Basse Furlane, 
Friùl di Mieg...), a àn dirit 
ognidune di vê une proprie forme 
di ricognossiment istituzionàl. 
Chest al cree però un disecuilibri 
a pet de aree metropolitane 
di Triest capitàl, e al è daùr 
a compuartà une pierdite di 
identitàt dal Friùl viodùt in mùt 
complessîf». 
Duncje ise une “cuistion 
furlane” che la riforme di 
Fedriga e varà di frontà? 
«In Friùl al è un probleme 
demografic a dî pòc tragjic, che 
la politiche si vise a lamps, il plui 
des voltis in mùt strumental, e 

«La cuistion furlane 


che e sedi tal centri 


des riformis istituzionals» 


Fontanelli: «Si à di spiegà ae opinion publiche furlane 


che nus stan puartant vie il futùr» 








«Ducj i pas politics 

che o viodin a van bande 
un indebiliment dal Friùl 
a pro di Triest» 


che si tradùs intun impuariment 
dal tiessùt social di largjis areis. 
Par esempli la Cjargne, ma 
ancje zonis de planure furlane, 
in pierdite economiche parcè 
che il prodot interni sporc al 

è leàt a strent aes dinamichis 
demografichis naturals, che 

a chés si unìs il tas fuart di 
emigrazion dai nestris zovins, 
specie i laureàts e chei formats 
miòr. Devant di dut chest, il 
Friùl nol à un “lùc” istituzionàal 
che al rapresenti lis dibisugnis e 
che al puedi esprimi strategjiis. 
Bisugne duncje cjatà, dal 

pont di viste de architeture 

dai ents locài, une forme che 
midiant di ché il Friùl intal so 
complès, pùr ricognossint lis 


sôs diviersis entitâts, al vedi un 
so centri politic. Cuant che la 
Serracchiani e à varàt lis Uti, 
tant che Comitàt pe autonomie e 
pal rilang dal Friùl o vin afermàt 
che il cuintrialtàr dal “svuacet 
dal Friùl” al veve di jessi par 
necessitàt il puartà a Udin la 
capitàl dal Friùl-Vignesie Julie. 
Se di no, o varìn simpri Triest 
capitàl predominante, e di ché 
altre bande un teritori framentàt 
e duncje insignificant di un pont 
di viste politic. Lu viodìn ancje 
in chescj dîs intes sieltis su la 
Fondazion pe ricercje o su la 
aministrazion dal setòr logjistic 
regjonal, che a àn puartàt dut il 
podè decisional inte citàt di Sant 
Just. Il Friùl al è destinàt cussì a 
indebilîsi in maniere progressive 
dal pont di viste politic e 
economic». 

Dut chest za si lu viòt in 
maniere nete. Di fat, il 
president dal Consorzi di 
svilup economic dal Friùl, 
Renzo Marinig, al à vùt 

di anunzià che la stazion 


«Vué si è daùr a pierdi 

di viste i ponts foci 

pal futùr dal Friùl 

ancje in merit al disvilup 
economic e ae ocupazion 
dai nestris zovins» 


logjistiche feroviarie de Ziu 

e viodarà la lùs no intal 2019, 
cemût che al jere previodùt, 
ma intal 2024 ( forsit... 

cuissà, o zontìn nô...). Il 

Friùl al viaze in “litorine”, 
invezit a Triest i invistiments 
feroviaris sul puart a viazin cul 
Frecciarossa... 

«Cualsisedi persone che si 

sedi interessade a nivel alt 
(Confindustrie, Cjamare di 
Cumiercg e vie indevant) di 
politiche economiche e scuen 
ae fin constatàlu. La aghe e cor 
simpri bande il mulin di Triest... 
Magari cussì no, ancje i politics 
furlans cuant che a rivin inte 
citàt alabardade, al somee che 


a vegnin colpîts cence fal dal 
virus dal “no a Udin” cuant 

che si fevele di localizà centris 
decisionài par dute la regjon». 
Une assemblee rapresentative 
dal Friùl, che e puedi elaborà 
e rapresentà i siei obietîfs 
strategjics, podaressie jessi 
une propueste percoribile? 
«Di chest si à discutàt cun 
fuarce inte legjislature passade, 
cuant che il sindic di Rivignan- 
Teòr, Mario Anzil, al à lancàt 

il referendum propositîf par 
creà dòs provinciis autonomis 
di Triest e dal Friùl, e ancje 
cuant che chest teme al è 

stàt elaboràt des “Lezions di 
autonomie” promovudis di un 
grup di sindics: un dibatiment, 
chest ultin, che al è finît intal 
emendament dal conseîr 
Claudio Violino che al à puartàt 
ae creazion de Assemblee 

dai sindics de Comunitàt 
linguistiche furlane. Al voleve 
jessi un prin pas, che i veve di là 
daùr un infuartiment di rùl, di 
struturis di supuart e di compits 
di rapresentance efetive e no 
dome simboliche dal teritori. 

Il zurament di ben 18 conseîrs 
par furlan la dì dal insediament 
dal Consei regjonàl e veve 

fat sperà ben, ma cumò dutis 
chestis spietis a son daùr a là in 
nuie tant che néf tal soreli. La 
esigjence e reste, ma ducj i pas 
politics che o viodin a van bande 
un indebiliment dal Friùl a pro 
di Triest. E mancje une vision 
strategjiche furlane. Che si pensi 
ai colegaments stradài tra Udin e 
Pordenon: no si è mai viodùt che 
lis dòs capitàls di manifaturis 

di une regjon a sedin colegadis 
di une statàl che, tra tarondis 

e trafic, e domandi - se e va 

ben - une ore par passà fùr 40 
chilometris... Ma di Pordenon si 
va indevant a proponi di 40 agns 
no la autostrade par Udin, ma la 
Cimpel-Secuals-Glemone che e 
taie fùr la aree udinese». 

Cui puedial rialcà sul teritori 
e inte ativitàt politiche chè 
bandiere che e jere stade 
drecade dai referendums 
propositîfs par un asset 
istituzional di Udin e Triest 
tant che Trent e Bolzan? 
«Cheste vision e jere clare intai 
grups che a àn sostignùt il Pat 
pe Autonomie, il moviment 
autonomist che al à puartàt 

a Triest doi conseîrs regjonài. 
Al covente cjatàt fùr il cjavec. 

I furlans no son un popul che 

al va in place cul gjilè zâl, ma a 
an bisugne di jessi sensibilizàts 
e mobilitàts. Vuè la opinion 
publiche furlane si inflame sul 
probleme dai migrants, che dal 
pont di viste socioeconomic 

al è ben pòc, intant che si è 
daùr a pierdi di viste i ponts 
focài pal futùr dal Friùl ancje in 
merit al disvilup economic e ae 
ocupazion dai nestris zovins. 

Al covente un moviment che al 
conti ai furlans ce che al è daùr 
a sucedi pardabon e cemùt che a 
son daùr a puartà vie il futùr ae 
nestre tiere». Il 


Par viodi chei altris contignùts 
de “La Patrie dal Friùl”, 
abonaitsi. Dutis lis informazions si cjatin sul sît 
www.lapatriedalfriul.org 





Per vedere gli altri contenuti 
de “La Patrie dal Friùl”, 
abbonatevi. Tutte le informazioni si trovano sul sito 
www.lapatriedalfriul.org 


Che tu sedis za abonat o che tu le vedis lete dome cualchi volte, 
aboniti o rinove labonament a un mensiîl unic: 
almancul une volte al més, lei par furlan! 


ea 





